b"\n_START_ARTICLE_\nDet f\xc3\xb8rste Fantomet\n_START_SECTION_\nBarndom\n_START_PARAGRAPH_\nMorens navn er ukjent. Lite er kjent om hans barndom, men man vet at han vokste opp i lag med sin fetter, Simon. De var uatskillelige i oppveksten \xe2\x80\x93 det var bare \xc3\xa9n forskjell, og det var at Christopher ville bli sj\xc3\xb8mann, mens Simon ville bli ridder. De valgte \xc3\xa5 g\xc3\xa5 hver sin vei \xe2\x80\x93 Simon til Johannitterordenen for \xc3\xa5 bli ridder, og Christopher til sin fars skip, hvor han hadde v\xc3\xa6rt skipsgutt siden 1526, for \xc3\xa5 bli sj\xc3\xb8mann.\n_START_SECTION_\nPiratangrep og sverging av Eden\n_START_PARAGRAPH_\nChristopher var skipsgutt p\xc3\xa5 farens skip, en aldrende spansk karavell, fra 1526. Fram til 1536 hadde de fraktet krydder fra Venezia og Portugal, men n\xc3\xa5, p\xc3\xa5 dette som skulle bli farens siste ferd f\xc3\xb8r han trakk seg tilbake og ga skipet til sin s\xc3\xb8nn, ville de selv dra til India og hente krydderet der. De ba sultanen i swahilibyen Sofala om los, men ble nektet, fordi han var under press fra portugiserne \xe2\x80\x93 han fikk bare lov til \xc3\xa5 stille los til dem. Samme natt kom imidlertid en rob\xc3\xa5t ut til skipet, og en mesterlos fra Bombay, Chagga Singh, tilb\xc3\xb8d seg \xc3\xa5 lose dem dit de ville._NEWLINE_Chagga var imidlertid en forr\xc3\xa6der; de ble lurt inn i en felle, og angrepet av to skip fra Singh-piratene. Christopher s\xc3\xa5 faren bli myrdet, og i kampen klarte han \xc3\xa5 rive maska av piratenes leder, men han ble sl\xc3\xa5tt bevisstl\xc3\xb8s. Senere, den 17. februar, ble han funnet av pygmefolket bandarene p\xc3\xa5 ei \xc3\xb8de strand, og de tok seg av ham. Neste dag fant han liket til sin fars morder p\xc3\xa5 ei strand. Han lot det ligge for gribbene, og da bare skjelettet var igjen, tok han hodeskallen, og svor ved den en ed om \xc3\xa5 vie sitt liv til bekjempelse av sj\xc3\xb8r\xc3\xb8veri, grusomhet og urett. Han kalte seg Hevneren \xe2\x80\x93 navnet Fantomet kom ikke i bruk f\xc3\xb8r p\xc3\xa5 hans s\xc3\xb8nns tid \xe2\x80\x93 og alle i hans blodslinje skulle f\xc3\xb8lge i hans fotspor._NEWLINE_Bandarene f\xc3\xb8rte ham til ei grotte dypt inne i jungelen som lignet en hodeskalle \xe2\x80\x93 Hodeskallegrotten. Christopher uthevet noen av trekkene p\xc3\xa5 grotten, og hogg ut en hodeskalletrone inne i den, fra en forh\xc3\xb8yning i gulvet.\n_START_SECTION_\nBandarenes \xc3\xa5k og frihet\n_START_PARAGRAPH_\nEtter \xc3\xa5 ha l\xc3\xa6rt seg spr\xc3\xa5ket deres, fant Christopher ut at bandarene som hadde reddet ham var r\xc3\xb8mte slaver. Resten av bandarstammen var fortsatt slaver, under wasakastammen \xe2\x80\x93 h\xc3\xb8ye \xc2\xabkjemper\xc2\xbb. Christopher pr\xc3\xb8vde f\xc3\xb8rst \xc3\xa5 overtale wasakastammen til \xc3\xa5 avskaffe slaveriet, men det fungerte ikke. I stedet ble han tatt til fange, og bundet ved et steinalter, der det var en uthogd figur med maske og hodeskaller som pynt. Figuren het \xc2\xabUzuki\xc2\xbb, og var wasakas demongud. Han skulle bestemme Christophers skjebne. De bandt Christopher fast til steinalteret, og med \xc3\xa9n gang kom gribber fra himmelen for \xc3\xa5 hakke p\xc3\xa5 ham. Livet hans ble reddet av noen modige bandarer, som kastet steiner p\xc3\xa5 gribbene og skar ham l\xc3\xb8s fra steinalteret, og de klarte \xc3\xa5 r\xc3\xb8mme._NEWLINE_En dag fant Christopher og bandarene en d\xc3\xb8d hjort \xe2\x80\x93 den hadde spist av giftige b\xc3\xa6r. Dette ga Christopher en ide, og han presset b\xc3\xa6ra til saft, og dyppet en pilspiss i safta. For \xc3\xa5 teste om det virker, skj\xc3\xb8t han en l\xc3\xb8ve, og den falt om, momentant d\xc3\xb8d._NEWLINE_Han lagde til en drakt som gjorde at han lignet wasakas demongud \xe2\x80\x93 fantometdrakten. De dro til wasakastammen, og der stilte Christopher seg foran demonguden. Dette fikk wasakaene til \xc3\xa5 n\xc3\xb8le, men de var modige, og ville drepe ham. De sa de ikke var redde for bandarenes sm\xc3\xa5 buer \xe2\x80\x93 men i samme \xc3\xb8yeblikk kom en gribb flygende mot alteret, og en av bandarene skj\xc3\xb8t den \xe2\x80\x93 den d\xc3\xb8de f\xc3\xb8r den n\xc3\xa5dde bakken. De skj\xc3\xb8t ogs\xc3\xa5 en leopard som gikk l\xc3\xb8s p\xc3\xa5 en saueflokk i n\xc3\xa6rheten, og ogs\xc3\xa5 den d\xc3\xb8de momentant. Med dette v\xc3\xa5get ikke wasakaene \xc3\xa5 gj\xc3\xb8re motstand, og de lot bandarene g\xc3\xa5 i frihet.\n_START_SECTION_\nForberedelse\n_START_PARAGRAPH_\nEtter at han hadde befridd bandarene fra wasakastammen, begynte Christopher s\xc3\xb8ket etter sin fars og kameraters mordere. Det letteste utgangspunktet var Moribar, en swahiliby p\xc3\xa5 kysten av Bengal. Her fikk han opplysninger om at Singh-piratene er et brorskap delt i \xc3\xa5tte grupper, som dekker hele Indiahavet fra Afrika i vest til Java i \xc3\xb8st. Den lokale lederen kaltes El Aswad, \xc2\xabden svarte\xc2\xbb, en maskert mann som ingen kjente identiteten til._NEWLINE_Etter \xc3\xa5 ha skaffet disse opplysningene, fikk Christopher \xc3\xb8ye p\xc3\xa5 v\xc3\xa5pen fra sin fars skip, p\xc3\xa5 et lokalt marked. Han fikk vite at markedsmannen hadde kj\xc3\xb8pt v\xc3\xa5pnene fra en kj\xc3\xb8pmann, Kizim, fra Zanzibar, som var venn av sultanen. Christopher sm\xc3\xb8g seg inn i palasset, og fikk \xc3\xb8ye p\xc3\xa5 sultanen og hans venn. Han gjenkjente med en gang Kizim som El Aswad, og utfordret ham til en duell. Men Christopher var underlegen, og Kizim vant duellen. Da sultanen spurte om han skulle drepes, svarte Kizim at det er straff nok med pisking, og at han siden skulle f\xc3\xa5 g\xc3\xa5. Han ga imidlertid ordre til en tjener om at Hevneren skulle drepes i l\xc3\xb8nn, n\xc3\xa5r ingen s\xc3\xa5 det. Dette komplottet ble imidlertid stoppet av bandarene i jungelen, og Christopher overlevde._NEWLINE_Da han var kommet til hektene igjen, begynte Christopher \xc3\xa5 \xc3\xb8ve seg opp. Han begynte \xc3\xa5 l\xc3\xa6re bueskyting hos bandarene, og ga seg ikke f\xc3\xb8r han var like god som stammens beste. Senere dro han rundt til forskjellige stammer i jungelen og l\xc3\xa6rte fra dem, l\xc3\xb8ping, hopping, bruk av strids\xc3\xb8ks, spydkasting og sv\xc3\xb8mming. Han l\xc3\xa6rte seg fekting fra Abu Simba, en frigitt slave og tidligere kaptein i den tyrkiske sultanens livvakt. Da Christopher fortalte ham hvem det var han skulle pr\xc3\xb8ve \xc3\xa5 sl\xc3\xa5, ble Abu spent \xe2\x80\x93 Kizim var en tidligere elev av ham, og like god som Christopher. Abu Simba bestemte seg s\xc3\xa5 for \xc3\xa5 f\xc3\xb8lge Christopher p\xc3\xa5 veien, for \xc3\xa5 se med egne \xc3\xb8yne hvilken av hans to l\xc3\xa6rlinger som var best. Det tok ett \xc3\xa5r for Christopher \xc3\xa5 l\xc3\xa6re seg opp, og i 1537 var han klar til \xc3\xa5 m\xc3\xb8te Kizim \xe2\x80\x93 El Aswad.\n_START_SECTION_\nPiratangrep\n_START_PARAGRAPH_\nP\xc3\xa5 veien til Zanzibar, ble skipet Christopher var om bord i angrepet av pirater. Christopher fikk imidlertid en ide, og de kastet oljet\xc3\xb8nner med sprekker i p\xc3\xa5 havet, og da piratskipene n\xc3\xa5dde igjen t\xc3\xb8nnene, skj\xc3\xb8t de med brennende piler p\xc3\xa5 t\xc3\xb8nnene, slik at piratskipene tok fyr og brant opp._NEWLINE_Vel fremme i Zanzibar, fikk Christopher \xc3\xb8ye p\xc3\xa5 Chagga, losen som hadde forr\xc3\xa5dt faren, s\xc3\xa5 han og Abu Simba fulgte ham til ei bule i havnestr\xc3\xb8kene i Zanzibar. Ved hjelp av Abdul, kapteinen p\xc3\xa5 skipet Christopher hadde reddet, lokket de Chagga til \xc3\xa5 tilby seg \xc3\xa5 lose dem. Da de forlot bula, fulgte de i hemmelighet etter ham, og han gikk rett til Kizim. Like etter at Chagga hadde ankommet Kizims palass, forlot Kizim det sammen med en tjener, og dro ut p\xc3\xa5 havet i en zaruk._NEWLINE_Christopher, kaptein Abdul og Abu Simba dro s\xc3\xa5 rett til sultanen, som ble sjokkert over \xc3\xa5 h\xc3\xb8re at hans venn var lederen for Singh-piratene. Likevel ville han hjelpe dem, og han l\xc3\xa5nte dem 100\xc2\xa0av sine livvakter. Disse ble f\xc3\xb8rt om bord i skipet som slaver, slik at ikke Chagga ante noe._NEWLINE_De seilte av g\xc3\xa5rde, og i to\xc2\xa0dager skjedde det intet. Men den tredje dagen brukte Chagga det samme trikset han hadde brukt p\xc3\xa5 Christophers far \xe2\x80\x93 han loset dem inn mot kysten. Det tok ikke lang tid f\xc3\xb8r de hadde seil i sikte, b\xc3\xa5de i s\xc3\xb8rvest og i nordvest. Det var da Christopher satte sin plan til livs \xe2\x80\x93 bandarer med giftpiler ble heist opp i t\xc3\xb8nner i riggen. Disse skj\xc3\xb8t rormennen p\xc3\xa5 hvert av piratskipene, og hver ny mann som pr\xc3\xb8vde \xc3\xa5 ta roret ble skutt av dem, mens de selv satt trygt i t\xc3\xb8nnene. Uten rormenn drev skipene fritt, og de to skipene krasjet inn i hverandre. S\xc3\xa5 bytta bandarene ut giftpilene med brannpiler, og skipene tok til \xc3\xa5 brenne.\n_START_SECTION_\nDuell\n_START_PARAGRAPH_\nMens skipene sto i flammer, f\xc3\xb8rte kapteinen sitt skip inntil piratskipene. Sultanens livvakt kjempet godt, og snart var alle piratene drept. El Aswad inns\xc3\xa5 at han hadde tapt, og da han fikk \xc3\xb8ye p\xc3\xa5 Abu Simba, sin l\xc3\xa6remester, trodde han det var han som hadde st\xc3\xa5tt bak hans nederlag. Men s\xc3\xa5 viste Christopher \xe2\x80\x93 Hevneren \xe2\x80\x93 seg for ham, og utfordret ham til duell._NEWLINE_I begynnelsen drev El Aswad Hevneren tilbake, men det jevnet seg raskt ut, og Hevneren fikk overtaket. De begge parerte alle slag fra motstanderen, men halvveis ut i kampen klarte Christopher \xc3\xa5 avdekke El Aswads ansikt, og alle fikk se at han var Kizim. Helt uventet sparket Kizim en brennende vrakrest mot Christopher, s\xc3\xa5 han ble blendet. Han sj\xc3\xb8nte imidlertid at Kizim ville hogge raskt, og kastet seg til side i samme \xc3\xb8yeblikk som hogget kom. De fortsatte kampen, og Hevneren drev Kizim ut p\xc3\xa5 stavnen av skipet. Kizim fikk panikk, og slynget sabelen sin mot Hevneren, bare for \xc3\xa5 bomme. Han pr\xc3\xb8vde s\xc3\xa5 \xc3\xa5 hoppe ut i havet, der det var haier, men Christopher fikk tak i ham og dro ham opp i skipet._NEWLINE_I stedet for \xc3\xa5 drepe Kizim tok Hevneren ham til fange og f\xc3\xb8rte ham tilbake til Zanzibar for rettergang. Sultanen d\xc3\xb8mte Kizim og Chagga til d\xc3\xb8den ved halshugging. Deretter beslagla han alt tyvegodset i Kizims palass, og ga det tilbake til familiene til alle de som hadde blitt drept av Kizim. Christopher fikk ogs\xc3\xa5 sin del av skatten, som ble begynnelsen p\xc3\xa5 Fantomets lille skattekammer.\n_START_SECTION_\nRenvasking av Simons navn\n_START_PARAGRAPH_\nI et syn Christopher fikk i 1538, fortalte Simon at Christopher m\xc3\xa5tte dra til Malta for \xc3\xa5 renvaske hans navn. Han skj\xc3\xb8nte lite, men dro til Malta for \xc3\xa5 finne ut mere._NEWLINE_Han dro fra Bengal til Bizerte (Banzart) i n\xc3\xa5v\xc3\xa6rende Tunisia, en krevende reise p\xc3\xa5 1500-tallet. I Bizerte opps\xc3\xb8kte han en kj\xc3\xb8pmann ved navn Behadar, som hadde v\xc3\xa6rt venn av hans far. Han hjalp ham med skip for den siste etappen, til Malta. P\xc3\xa5 Malta opps\xc3\xb8kte han Johannitterordenens stormester der._NEWLINE_Grev Emile d'Auvergne, en johannitterridder, fortalte Christopher hva som hadde skjedd med Simon. d'Auvergne hadde f\xc3\xa5tt i oppdrag \xc3\xa5 redde en stor skatt som ridderne hadde tatt med seg fra Rhodos tretti \xc3\xa5r tidligere. Skipet som hadde f\xc3\xb8rt skatten fra Rhodos forliste utenfor fiendens kyst. De berget skatten i land, og gjemte den i ei hule. Grev Emile fikk n\xc3\xa5 i oppdrag \xc3\xa5 hente skatten fra denne hulen, og til ridderordenens hovedkvarter p\xc3\xa5 Malta. Simon, som var Emiles v\xc3\xa6pner, fikk f\xc3\xb8lge med, og om de lyktes skulle han bli sl\xc3\xa5tt til ridder._NEWLINE_De reiste til stedet hvor skipet hadde forlist tretti \xc3\xa5r tidligere, og gikk i land. P\xc3\xa5 vei mot grotta hvor skatten hadde blitt gjemt, ble de imidlertid fanget i en sandstorm. De s\xc3\xb8kte ly ved noen steiner, og tilbrakte natten der. Om morgenen ble de imidlertid oppdaget av pirater, som tok dem til fanger. De ble f\xc3\xb8rt til byen Ismahan, hvor de ble torturert. If\xc3\xb8lge grev Emile forr\xc3\xa5dte Simon dem og fortalte hvor skatten befant seg. Alle ble likevel f\xc3\xb8rt vekk for \xc3\xa5 drepes, og bare greven selv overlevde._NEWLINE_Christopher krevde retten til \xc3\xa5 f\xc3\xa5 renvaske sin slektnings navn, ved \xc3\xa5 vinne tilbake skatten fra piratene. Ordenen nektet ham ikke det, men ga ham rustningen som Simon skulle ha f\xc3\xa5tt n\xc3\xa5r han ble opptatt som ridder._NEWLINE_Da han var ved havna m\xc3\xb8tte Christopher p\xc3\xa5 en pukelrygg, Drango. Drango var Simons tjener, og sa han hadde opplysninger som kunne hjelpe Christopher. Drango hadde en annen versjon \xc3\xa5 fortelle enn den grev d'Auvergne fortalte; han hadde gjemt seg p\xc3\xa5 skipet til Christopher, men ble funnet. Da de fant ham, ville de drepe ham, men Christopher reddet livet hans. Han ble fanget sammen med de andre i \xc3\xb8rkenen, men da de kom til byen fikk han lov til \xc3\xa5 g\xc3\xa5 fritt, takket v\xc3\xa6re en lov piratene hadde \xe2\x80\x93 det var ikke lov til \xc3\xa5 straffe en Allah allerede hadde straffet. Han fant der ut at det slettes ikke var Christopher, men grev d'Auvergne, som hadde gitt etter for torturen, og dermed spart sitt eget liv. De andre ble bundet til p\xc3\xa6ler i bakken, forsvarsl\xc3\xb8se, mens piratlederen, sultan Suleiman, drepte dem \xc3\xa9n etter \xc3\xa9n med lanse. Om natten sm\xc3\xb8g Drango seg til Simon, og fant at han fortsatt var i live, men d\xc3\xb8ende. Han ba ham vente p\xc3\xa5 en slektning, og hjelpe denne n\xc3\xa5r han kom._NEWLINE_De dro tilbake til Behadar, som, siden han var kj\xc3\xb8pmann, m\xc3\xa5tte dra til Ismahan og betale tributt til Suleiman \xc3\xa5rlig. Det var p\xc3\xa5 denne tiden av \xc3\xa5ret, da alle kj\xc3\xb8pmenn var samlet i Ismahan, at utfordringen for lederskapet fant sted \xe2\x80\x93 enhver person kunne utfordre Suleiman til duell, og hvis han vant kunne han overta ledelsen. Samtidig ble det arrangert en folkefest over hele byen._NEWLINE_Da Christopher fikk \xc3\xb8ye p\xc3\xa5 piratfl\xc3\xa5ten som l\xc3\xa5 i havn i byen, fikk han en ide. Under festen var fl\xc3\xa5ten d\xc3\xa5rlig voktet, s\xc3\xa5 de kunne sl\xc3\xa5 ut de f\xc3\xa5 vaktene der, og frigi slavene, som ville kjempe til d\xc3\xb8den for sin frihet. Samtidig ikledde Christopher seg rustningen han hadde f\xc3\xa5tt, for \xc3\xa5 g\xc3\xa5 til duell mot Suleiman. I duellen, da Suleiman fikk se Christophers ansikt, ble Hevneren kalt Fantomet for f\xc3\xb8rste gang \xe2\x80\x93 Suleiman trodde det var Simon Walker, som han selv hadde drept, som skjulte seg bak masken, og v\xc3\xa5get ikke \xc3\xa5 kjempe mot ham._NEWLINE_I samme \xc3\xb8yeblikk som Suleiman overga seg, angrep slavene byen. Piratene var sjansel\xc3\xb8se, og snart var byen rensket, og kruttkammeret ble sprengt. Fantomet fikk Suleiman til \xc3\xa5 vise ham til skattekammeret. I skattekammeret var den hellige skatten, som Simon hadde blitt sendt for redde. Fantomet m\xc3\xa5tte ta av seg rustningen for \xc3\xa5 f\xc3\xa5 l\xc3\xb8ftet skatten, og da forsto Suleiman at det ikke var Simon han hadde kjempet mot. Han grep en pistol, men i samme \xc3\xb8yeblikk som han hadde tenkt \xc3\xa5 skyte, falt en brennende bjelke ned p\xc3\xa5 ham, og han ble drept._NEWLINE_Fantomet og Drango klarte \xc3\xa5 f\xc3\xa5 reddet skatten, og de dro tilbake til Malta. Der ble Simons navn renvasket, og han ble sl\xc3\xa5tt til ridder post mortem. Fantomet ble sl\xc3\xa5tt til h\xc3\xb8yeste \xc3\xa6resridder av Johannes D\xc3\xb8perens brorskap for sine tjenester.\n_START_SECTION_\nMorens d\xc3\xb8d og hevning\n_START_PARAGRAPH_\nI 1541 var Christopher p\xc3\xa5 vei til sin mor hjemme i Portsmouth, men i det samme han ankom fikk han se at morens hus sto i flammer. Han styrtet til, og reddet ut en gammel mann, men rakk ikke \xc3\xa5 redde moren f\xc3\xb8r huset raste sammen. Den gamle mannen han reddet, Paracelsus, en alkymist, fortalte ham at brannen var en mordbrann ment p\xc3\xa5 ham. Jarl Thomas av Gatwick hadde befalt Paracelsus \xc3\xa5 lage gull til ham i hans intriger mot kongen, men da Paracelsus mislyktes, var han et for farlig vitne mot jarlen, og m\xc3\xa5tte drepes._NEWLINE_Etter \xc3\xa5 ha h\xc3\xb8rt dette, sm\xc3\xb8g Hevneren seg inn p\xc3\xa5 jarlens slott, og brukte vaktenes overtro for \xc3\xa5 sette dem ut av spill. Men en av vaktene klarte \xc3\xa5 overmanne ham, og han falt ned i elva. Da vaktene tok ham for d\xc3\xb8d, overh\xc3\xb8rte han at de hadde tenkt \xc3\xa5 pr\xc3\xb8ve \xc3\xa5 drepe Paracelsus igjen. Han dro hjem til Paracelsus, og da jarlens vakter kom for \xc3\xa5 drepe Paracelsus, fant de der det skulle v\xc3\xa6rt en gammel mann, i stedet Hevneren, som overmannet dem._NEWLINE_Etter dette bega Hevneren seg til London, og til jarlen Thomas' bolig der. Han opps\xc3\xb8kte jarlen, og det oppsto en kamp mellom de to. De falt ut av et vindu og ned i vollgraven utenfor \xe2\x80\x93 bare Hevneren kom opp igjen. Der ble han tatt h\xc3\xa5nd om av to vakter, som tok ham til Tower of London, der han skulle bli d\xc3\xb8mt av kongen. Kongen har imidlertid f\xc3\xa5tt opplyst alle sakens sider fra Paracelsus, og Hevneren ble frikjent.\n_START_SECTION_\nNeros \xc3\xb8yesten\n_START_PARAGRAPH_\nHevneren fulgte Paracelsus fra England til Salzburg, men den gamle mannen t\xc3\xa5lte ikke p\xc3\xa5kjenningen det var \xc3\xa5 bli fraktet den lange veien. Samme natt som de ankom Salzburg, var han d\xc3\xb8ende. F\xc3\xb8r han d\xc3\xb8de ga han Hevneren en ring med en inngravert hodeskalle, som skulle ha tilh\xc3\xb8rt keiser Nero. Han sa han m\xc3\xa5tte v\xc3\xa6re forsiktig, fordi ringen skjuler m\xc3\xb8rke hemmeligheter, og at han skulle opps\xc3\xb8ke Nostradamus._NEWLINE_I Venezia, p\xc3\xa5 vei til Alexandria, ble Hevneren overfalt, og da han v\xc3\xa5knet igjen var han kneblet. Han ble kj\xc3\xb8rt til Roma i ei kjerre, og i den fant han ut at overfallsmennene hadde tatt ringen. Den som ville ha ringen, var en Cesare. Cesare ville ha en skatt fra katakombene, og visste at han trengte ringen til det, men ikke hvilken funksjon ringen hadde. Derfor torturerte han Hevneren for \xc3\xa5 finne det ut, men han var sta, og sa intet._NEWLINE_Samme natt som han var blitt torturert, r\xc3\xb8mte Hevneren fra cellen sin, og tok seg til Cesares bolig. Der konfronterte han ham, og fikk tilbake ringen, sammen med kartet. I katakombene ble han imidlertid lurt av Cesare, som hadde tatt en snarvei ned. Imidlertid ble de to igjen overmannet av Cesares onkel, en kardinal Guilio. Guilio f\xc3\xb8rte dem til et hvelv med en d\xc3\xb8r formet som en hodeskalle. D\xc3\xb8ren kunne \xc3\xa5pnes med ringen, og inne i den l\xc3\xa5 \xc2\xabNeros \xc3\xb8yesten\xc2\xbb \xe2\x80\x93 en diamant p\xc3\xa5 st\xc3\xb8rrelse med en knyttneve. Da angrep imidlertid Cesare sin onkel, og drepte ham. Et skudd utl\xc3\xb8ste et ras i de gamle katakombene, og Hevneren reddet s\xc3\xa5 vidt livet, men Cesare d\xc3\xb8de. Hevneren satte diamanten tilbake i hvelvet, og forseglet det.\n_START_SECTION_\nNostradamus' sp\xc3\xa5dommer\n_START_PARAGRAPH_\nEtter at hans eventyr med Neros \xc3\xb8yensten var over, tok Hevneren igjen fatt p\xc3\xa5 veien til Alexandria. Men skjebnen ville det annerledes \xe2\x80\x93 skipet han var p\xc3\xa5 havnet i en voldsom storm p\xc3\xa5 Middelhavet, og ble f\xc3\xb8rt vestover til Frankrike. Vel i land der var mange skadd, og kapteinen ba Christopher finne en legekyndig han kjente til \xe2\x80\x93 Nostradamus. Nostradamus sa ja til \xc3\xa5 hjelpe sj\xc3\xb8mennene p\xc3\xa5 \xc3\xa9n betingelse \xe2\x80\x93 at Christopher ble med ham hjem etterp\xc3\xa5._NEWLINE_I tillegg til \xc3\xa5 v\xc3\xa6re lege, var Nostradamus ogs\xc3\xa5 sp\xc3\xa5mann. Med hodeskalleringen som hjelpemiddel sp\xc3\xa5dde han Christopher, og s\xc3\xa5 i hans framtid \xc2\xabtyve graver og et evig liv for en \xc3\xa5nd\xc2\xbb. Seansen ble imidlertid avbrutt av at noen banket p\xc3\xa5 d\xc3\xb8ra. Christopher gjemte seg, og overh\xc3\xb8rte sp\xc3\xa5dommen til kvinnen som kom inn. Hun hadde en plan, men Nostradamus sa at sjansen var st\xc3\xb8rst for at hun mislykkes, \xc2\xabp\xc3\xa5 grunn av en mann med en ring\xc2\xbb. Etter at kvinnen hadde g\xc3\xa5tt, fortalte Nostradamus Christopher at han m\xc3\xa5tte dra til Paris._NEWLINE_I Paris begynte han etter en tid \xc3\xa5 n\xc3\xb8le p\xc3\xa5 hva han virkelig gjorde der, da han ble vitne til et drapsfors\xc3\xb8k \xe2\x80\x93 ei jente ble fors\xc3\xb8kt kastet ut i Seinen fra en vogn. Han hoppet etter, og reddet livet hennes. Jenta fortalte at hun het Gabrielle, og var Frans Is kusine. Hun hadde f\xc3\xa5tt vite om et komplott mot kongen, og var p\xc3\xa5 vei for \xc3\xa5 advare ham da hun ble kidnappet og kastet i elva._NEWLINE_Christopher og Gabrielle dro til slottet der kong Frans residerte, og oppdaget der sovende vakter \xe2\x80\x93 besvimt p\xc3\xa5 grunn av en sterk lukt. De m\xc3\xb8tte kongen, og Hevneren tok hans plass. Da de sammensvorne kom for \xc3\xa5 drepe konge, fant de i stedet kun Hevneren, og alle utenom lederen \xe2\x80\x93 en Comtesse de Gauloise \xe2\x80\x93 ble overmannet. Gauloise ble senere d\xc3\xb8mt til d\xc3\xb8den for sin sammensvergelse med hugenottene.\n_START_SECTION_\nSkipsreisen til Amerika\n_START_PARAGRAPH_\nI 1544 var Hevneren skipbrudden utenfor Afrikas vestkyst, men ble plukket opp p\xc3\xa5 ett av to spanske skip som var p\xc3\xa5 vei til \xc2\xabDen nye verden\xc2\xbb. Noen av skipets mannskap likte ikke at de hadde reddet ham \xe2\x80\x93 han var jo tross alt engelskmann, spaniernes svorne fiender p\xc3\xa5 denne tiden. Men han fikk beholde livet, for han var muskul\xc3\xb8s, og de antok at de ville trenge en mann av hans kaliber p\xc3\xa5 ekspedisjonen sin._NEWLINE_Om bord p\xc3\xa5 skipet ble han kjent med en passasjer ved navn Marabella Columbus (som var barnebarn av Christofer Columbus), og fikk vite av henne at faren hennes hadde arrangert et ekteskap for henne med en adelsmann hun aldri hadde m\xc3\xb8tt. Om bord p\xc3\xa5 skipet var det imidlertid ikke bare Hevneren som traktet etter Marabella \xe2\x80\x93 en Don Diego hadde ogs\xc3\xa5 fattet interesse. Men da Marabella avviste ham ble han sint, og pr\xc3\xb8vde \xc3\xa5 tvinge seg p\xc3\xa5 henne. Men Hevneren kom henne til unnsetning, og slik begynte hans uoverensstemmelse med Don Diego, som if\xc3\xb8lge Marabella ville pr\xc3\xb8ve \xc3\xa5 drepe ham ved f\xc3\xb8rste og beste anledning._NEWLINE_Marabellas antagelser viste seg \xc3\xa5 v\xc3\xa6re korrekte, da en av mannskapet angrep ham p\xc3\xa5 dekket av b\xc3\xa5ten. Hevneren sto ved en \xc3\xa5pning i skroget da mannen hoppet mot ham. Han h\xc3\xb8rte ham imidlertid, og flyttet seg til siden. Mannen falt selv ut i vannet, og druknet._NEWLINE_Skipene ankom utl\xc3\xb8pet av floden Magdalena ved Venezuelas kyst noen uker etter dette, og der skiltes Hevnerens og Marabellas veier. Hun skulle videre til Hispaniola, mens Hevneren skulle v\xc3\xa6re med p\xc3\xa5 Don Velasquez' jakt p\xc3\xa5 El Dorado. Av Marabella fikk han et krusifiks, som han lovet \xc3\xa5 b\xc3\xa6re p\xc3\xa5 seg fram til deres neste m\xc3\xb8te.\n_START_SECTION_\nEkspedisjonens vei mot El Dorado\n_START_PARAGRAPH_\nEtter ankomsten til Magdalena, begynte selve ekspedisjonen. Utstyr og proviant ble lastet fra skipene og over til fl\xc3\xa5ter. De kom seg opp elva, ved hjelp av seil og staker. Etter 25 dager n\xc3\xa5dde de en indianerlandsby, som de annekterte p\xc3\xa5 vegne av spanskekongen Karl I, og bestemte seg s\xc3\xa5 for \xc3\xa5 bruke landsbyen som base for den videre ekspedisjonen. Men etterhvert ble de spanske soldatene p\xc3\xa5g\xc3\xa5ende mot indianerjentene, og de oppsto spenning mellom de to folkene._NEWLINE_Fra indianerne fikk de hvite vite om et tempel som indianerne kalte Soltempelet, langt inne i jungelen, der det skulle v\xc3\xa6re gull i b\xc3\xb8ttevis. De tok med seg fire indianere som gaider, og reiste videre oppover elva. I 40 dager reiste de slik, men den 40. dagen ble de angrepet av indianere med pil og bue og bl\xc3\xa5ser\xc3\xb8r. De lyktes med \xc3\xa5 f\xc3\xa5 fyrt av et skudd med en kanon, og da ble indianerne skremt vekk. Mange hvite hadde d\xc3\xb8dd, men de fortsatte reisen likevel._NEWLINE_Etter en stund kom de til en foss, og indianergaidene ga tegn til at tempelet l\xc3\xa5 rett ovenfor fossen. De slo leir ved fossen, og hadde tenkt \xc3\xa5 ta seg til tempelet morgenen etter. Den morgenen sto imidlertid en hodeskalle p\xc3\xa5 en p\xc3\xa5le utenfor leieren \xe2\x80\x93 en advarsel fra indianere. Inne i kraniet var en slange, og da en soldat skulle fjerne det, ble han bitt, og d\xc3\xb8de umiddelbart. De fikk ogs\xc3\xa5 problemer p\xc3\xa5 vei opp ved siden av fossen, da en mann kastet en stor kampestein ned mot dem.\n_START_SECTION_\nSoltempelet\n_START_PARAGRAPH_\nDa ekspedisjonen kom opp fossen, fikk de se et digert tempel med store steinskulpturer rundt. Inne i selve tempelet var det fullt av feller. En mann falt ned en vippestein i gulvet, og i fors\xc3\xb8ket p\xc3\xa5 \xc3\xa5 redde ham falt Christopher med. De skle ned i en br\xc3\xb8nn som var fylt av varmt vann. Christopher klarte \xc3\xa5 f\xc3\xa5 tak i et r\xc3\xb8r som stakk ut, men den andre mannen falt ned i vannet._NEWLINE_Samtidig som ekspedisjonen fortsatte inn til det innerste kammeret i tempelet, kom Christopher seg opp fra br\xc3\xb8nnen. Han kom til en labyrint av ganger, og st\xc3\xb8tte der p\xc3\xa5 en mann med maske, som pr\xc3\xb8vde \xc3\xa5 drepe ham med en klubbe. Men Christopher unngikk slaget, og fikk revet noe av halsen til mannen \xe2\x80\x93 et krusifiks \xe2\x80\x93 f\xc3\xb8r mannen r\xc3\xb8mte._NEWLINE_Ekspedisjonen slo leir utenfor tempelet, og allerede samme natt ble vaktposten angrepet av \xc2\xabgullmannen\xc2\xbb. Men Christopher oppdaget det, og stoppet gullmannen. Han fulgte etter ham, og da gullmannen falt ned i den strie elva, hoppet Christopher etter for \xc3\xa5 redde ham. De ble begge dratt med str\xc3\xb8mmen, og falt ned fossen._NEWLINE_Christopher overlevde fallet, men ikke gullmannen. Da de kommer p\xc3\xa5 land, viste det seg at han egentlig var en hvit mann. Christopher m\xc3\xb8tte indianergaidene, som fortalte at tempelet kom til \xc3\xa5 drepe ekspedisjonsmedlemmene fordi de var syke av gullbegj\xc3\xa6r. Og som de sa, da ekspedisjonsmedlemmene pr\xc3\xb8vde \xc3\xa5 f\xc3\xa5 brakt ned en stor gullbelagt statue, ble det utl\xc3\xb8st enda en felle, og smeltet gull ble skylt ned p\xc3\xa5 dem. Lederen, Don Velasquez, og en av soldatene ble ikke truffet av det smeltede gullet, men p\xc3\xa5 veien ut av soltempelet ble veggene i en lang gang presset sammen, og restene av ekspedisjonen ble klemt til d\xc3\xb8de.\n_START_SECTION_\nMarabellas ektemann\n_START_PARAGRAPH_\nEtter ekspedisjonen vendte Christopher og de f\xc3\xa5 spanjolene som hadde blitt igjen i indianerlandsbyen, tilbake til skipet de hadde kommet med. Skipets kaptein besluttet at de skulle seile til Hispaniola, men f\xc3\xb8r de n\xc3\xa5dde \xc3\xb8ya, ble de angrepet av en engelsk kaper, som hadde herjet disse farvannene en stund. Det ble kamp mellom besetningen p\xc3\xa5 den engelske kaperen og det spanske skipet. I kampen klarte Christopher \xc3\xa5 avdekke lederens ansikt, men lederen skjulte det med h\xc3\xa5nden for at ingen skulle se det. Samtidig ble Christopher sparket over bord av en pirat._NEWLINE_I nesten ett d\xc3\xb8gn fl\xc3\xb8t han p\xc3\xa5 vrakrester f\xc3\xb8r han ble funnet av fiskere fra Santo Domingo som tok ham til Hispaniola. Der rapporterte han piratoverfallet til guvern\xc3\xb8ren, som hadde ment det var f\xc3\xa5nyttes \xc3\xa5 lete etter piratene fordi de alltid forsvant som sp\xc3\xb8kelser men likevel sendte ut et skip p\xc3\xa5 leting._NEWLINE_P\xc3\xa5 vei til \xc3\xa5 finne nye kl\xc3\xa6r f\xc3\xb8r han dro til Marabella, ble Christopher avbrutt av at en hvit mann mishandlet en svart med en pisk. En prest gikk imellom de to, men ble selv truet med pisken. Da slo Christopher ned mishandleren, og reddet den svarte mannen. Av presten fikk Christopher vite at Marabella var gift med en mann ved navn Don Federico, og at de bodde i en hacienda utenfor byen._NEWLINE_P\xc3\xa5 vei til skipet som gikk fra Hispaniola, fortalte en av skipsmennene at Don Frederico var en galning, og at han ikke ville v\xc3\xa6re i stand til \xc3\xa5 ta vare p\xc3\xa5 sin kone. Da ombestemte Christopher seg, og sv\xc3\xb8mte i land for \xc3\xa5 dra til Marabella. Da han kom dit avverget han et attentat mot henne \xe2\x80\x93 en slange hadde blitt plassert i senga hennes for \xc3\xa5 drepe henne, men han kastet en kniv p\xc3\xa5 den og drepte den. Marabella mistenkte Don Federicos bror, Don Felipe, som hadde lagt an p\xc3\xa5 henne f\xc3\xb8r, for \xc3\xa5 st\xc3\xa5 bak attentatet._NEWLINE_Christopher hadde ikke tidligere sett Don Felipe, men kjente hans omd\xc3\xb8mme. Han dro til byen for \xc3\xa5 lete etter ham, og fant ham i en spillebule. Da han fikk se Don Felipe forsto han at det var han som var kapteinen p\xc3\xa5 \xc2\xabden engelske kaperen\xc2\xbb, den samme personen han hadde f\xc3\xa5tt se ansiktet p\xc3\xa5 tidligere._NEWLINE_Da Don Felipe forlot stedet sammen med guvern\xc3\xb8rens sorenskriver, fulgte Christopher etter for \xc3\xa5 lytte. Han overh\xc3\xb8rte sorenskriveren fortelle Don Felipe at det ankom et skip lasta med s\xc3\xb8lv noen f\xc3\xa5 dager etterp\xc3\xa5. De ble imidlertid avbrutt av at en av Don Felipes menn oppdaget at Christopher hadde overh\xc3\xb8rt dem. Denne fikk ordre om \xc3\xa5 kaste Christopher p\xc3\xa5 havet og s\xc3\xb8rge for at han d\xc3\xb8de._NEWLINE_Christopher v\xc3\xa5knet til live i vannet, og gjemte seg slik at Don Felipes mann ikke skulle oppdage ham. Da han hadde g\xc3\xa5tt dro Christopher rett til guvern\xc3\xb8ren. Han fikk guvern\xc3\xb8ren til \xc3\xa5 gi sorenskriveren ordre om \xc3\xa5 gj\xc3\xb8re klart skipet hans samme kveld. Kun f\xc3\xa5 minutter senere gikk de to til sorenskriverens kammer, der han skrev p\xc3\xa5 et brev. Christopher tok brevet, og viste det til guvern\xc3\xb8ren. Guvern\xc3\xb8ren forsto s\xc3\xa5 at sorenskriveren var en forr\xc3\xa6der, og at de m\xc3\xa5tte stanse angrepet p\xc3\xa5 det kommende s\xc3\xb8lvlasta skipet._NEWLINE_De fikk guvern\xc3\xb8rens skip p\xc3\xa5 havet, og n\xc3\xa5dde fram til det s\xc3\xb8lvlasta skipet akkurat idet Don Felipe var i ferd med \xc3\xa5 angripe det. Guvern\xc3\xb8rens skip var st\xc3\xb8rre enn deres, og de ga opp s\xc3\xb8lvet og seilte heller mot ly. Guvern\xc3\xb8rskipet fulge etter, men de mistet dem snart av syne, fordi piratskipet var lettere og raskere enn dem. Men Christopher husket hvor piratskipet seilte forrige gang han var i kamp med dem \xe2\x80\x93 mot Don Felipes \xc3\xb8y._NEWLINE_Da guvern\xc3\xb8rskipet n\xc3\xa5dde igjen piratskipet ble det til kamp, der Christopher m\xc3\xb8tte p\xc3\xa5 Don Felipe. Da han anklaget Don Felipe for komplottet mot Marabella, nektet Don Felipe, og sa at slangen i Marabellas seng virket som et komplott av kvinneh\xc3\xa5nd. Christopher f\xc3\xb8lte p\xc3\xa5 seg at Marabella var i livsfare, og ville raskt tilbake til Hispaniola for \xc3\xa5 stanse det. Men skipet var tregt, og de kom ikke til Hispaniola f\xc3\xb8r langt p\xc3\xa5 natt._NEWLINE_Ved haciendaen utspilte det seg et drama p\xc3\xa5 samme tid som Christopher ankom. Carmen, som var Marabellas tjenestepike, pr\xc3\xb8vde \xc3\xa5 stikke henne med en kniv. Men Donna Rocio, Don Federicos mor, reddet Marabella i siste liten ved \xc3\xa5 skyte Carmen. Da Marabella sa at hun ville v\xc3\xa6re med Christopher, fortalte presten at hun kunne v\xc3\xa6re med ham, fordi hennes ekteskap med Don Federico ikke hadde blitt fullbyrdet._NEWLINE_Etter disse hendelsene flyttet Christopher og Marabella til Europa, der de giftet seg i 1546. I 1548 f\xc3\xb8dte hun ham en s\xc3\xb8nn, Christopher Walker den tredje, som skulle bli det andre Fantomet.\n_START_SECTION_\nKampen om M\xc3\xa1laga\n_START_PARAGRAPH_\nI 1564 var Christopher p\xc3\xa5 vei gjennom Spania med sin s\xc3\xb8nn, det kommende andre Fantomet. De skulle til M\xc3\xa1laga og bes\xc3\xb8ke doktor Castillo som var en gammel venn av Christopher, fordi den unge Christopher hadde malaria. Da de kom til byen, fant de en kvinne p\xc3\xa5 trappa utenfor Castillos hus. Hun fortalte at hun var hans datter, og at inkvisisjonen hadde tatt hennes far til fange tidligere samme dag, og spikret igjen d\xc3\xb8rer og vinduer i hans bolig._NEWLINE_Christopher br\xc3\xb8t forsegligene s\xc3\xa5 hans s\xc3\xb8nn og Castillos datter, Isabella, kunne v\xc3\xa6re der for natten. Mens de sov, skulle han ta seg inn i borgen og pr\xc3\xb8ve \xc3\xa5 befri Castillo. Han fikk en av vaktene til \xc3\xa5 vise ham veien til Castillos selle, og Castillo fortalte ham hva som var skjedd. Noen dager tidligere hadde han f\xc3\xa5tt bes\xc3\xb8k av noen sj\xc3\xb8menn kveldstid, fordi en kamerat av dem trengte hjelp. Mannen som trengte hjelp fortalte i feberen sin om en plan om hvordan pirater skulle innta M\xc3\xa1laga. Mannen d\xc3\xb8de morgenen etter, og inkvisisjonens menn tok Castillo til fange. En annen ting Castillo hadde sett, var at alle de andre mennene hadde hatt samme merke p\xc3\xa5 h\xc3\xa5ndleddet; seks ringer rundt en st\xc3\xb8rre ring \xe2\x80\x93 merket til Singh-piratene, Christophers svorne fiender._NEWLINE_Da Castillo hadde fortalt Christopher sin historie, ble de oppdaget, og Christopher ble tatt til fange. Da han igjen v\xc3\xa5knet, l\xc3\xa5 han p\xc3\xa5 en strekkbenk, et av inkvisisjonens torturredskaper. I rommet var en b\xc3\xb8ddel og en inkvisitor, Don Ignacio. Mens inkvisitoren var i ferd med \xc3\xa5 sp\xc3\xb8rre ham ut om hans merkelige drakt, besvimte Christopher p\xc3\xa5 grunn av smerten strekkbenken p\xc3\xa5f\xc3\xb8rte ham. Inkvisitoren brydde seg ikke lenger om ham, og beordret b\xc3\xb8ddelen til \xc3\xa5 drepe ham._NEWLINE_Da b\xc3\xb8ddelen l\xc3\xb8snet tauene rundt Christophers armer v\xc3\xa5knet han igjen til bevissthet, og angrep b\xc3\xb8ddelen. B\xc3\xb8ddelen veltet ei flaske med olje p\xc3\xa5 det gl\xc3\xb8dende kullet i torturredskapet ved siden av strekkbenken, og falt s\xc3\xa5 p\xc3\xa5 det. F\xc3\xb8r Christopher fikk kommet seg fri, var b\xc3\xb8ddelen allerede brent i hjel._NEWLINE_For \xc3\xa5 komme seg vekk klatret han oppover i borgen \xe2\x80\x93 den eneste fluktveien, siden soldater sperret veien ned. Han stupte ut av et vindu og landet i havet. Samtidig hadde det brutt ut en brann i borgen, p\xc3\xa5 grunn av b\xc3\xb8ddelen. Uten at Christopher visste det, hadde han satt i gang et signal inkvisitoren hadde planlagt med piratene \xe2\x80\x93 n\xc3\xa5r en signalild ble tent, skulle inkvisitoren ha uskadeliggjort kanonene, slik at de kunne angripe uten \xc3\xa5 bli angrepet._NEWLINE_I ly av natten rodde inkvisitoren ut til et skip i bukta, og Christopher fulgte etter. Om bord fant han Shogai Singh \xe2\x80\x93 Singh-piratenes leder. Han h\xc3\xb8rte at inkvisitoren fikk ordre fra Shogai om at han skulle g\xc3\xa5 tilbake til kanonene i M\xc3\xa1laga-borgen og uskadeliggj\xc3\xb8re dem. Da inkvisitoren hadde dratt fant Christopher kruttlageret i skipet, og lagde ei lunte som han tente p\xc3\xa5. Han ble oppdaget av Shogai Singh, men det var for seint \xe2\x80\x93 lunta hadde brent nesten helt ned, og eksploderte idet Christopher kasta seg over bord._NEWLINE_Christopher kom seg i land, og overrumplet inkvisitoren idet han var i ferd med \xc3\xa5 sprenge ei krutt\xc3\xb8nne mot noen soldater som pr\xc3\xb8vde \xc3\xa5 komme seg inn til ham. Kampen mellom de to endte med at inkvisitoren falt utenfor muren. Inkvisitoren hadde rukket \xc3\xa5 uskadelliggj\xc3\xb8re alle kanonene unntatt \xc3\xa9n. Christopher fikk denne i posisjon, og beskj\xc3\xb8t piratfl\xc3\xa5ten. Dette skremte piratene, og de kalte til retrett \xe2\x80\x93 Hevneren hadde vunnet slaget om M\xc3\xa1laga._NEWLINE_Dagen etter kom han tilbake til Castillos hus sammen med Castillo, som var blitt l\xc3\xb8slatt. Castillo hadde et middel mot malariaen, som han hadde f\xc3\xa5tt av indianere i S\xc3\xb8r-Amerika, laget av barken p\xc3\xa5 kinatreet. Christopher ble frisk igjen, og han og hans far dro fra M\xc3\xa1laga tre uker senere.\n_START_SECTION_\nJarlen av Gatwicks hevn\n_START_PARAGRAPH_\nI 1565 var Christophers s\xc3\xb8nn i den engelske fl\xc3\xa5ten. En dag fikk Christopher et brev om at hans s\xc3\xb8nn var blitt fengslet i Spania, og at han m\xc3\xa5tte komme og betale l\xc3\xb8sepenger._NEWLINE_Christophers s\xc3\xb8nn hadde v\xc3\xa6rt p\xc3\xa5 et hemmelig oppdrag p\xc3\xa5 spanskekysten \xe2\x80\x93 \xc3\xa5 befri dronningens spion, som satt fanget i en spansk festning. Spionen viste seg \xc3\xa5 v\xc3\xa6re en kvinne ved navn Morgan, og da den unge Christopher fant henne, slo hun ham ned. Han ble funnet av vaktene, og det var slik han hadde havnet i fengsel._NEWLINE_For \xc3\xa5 finne ut av hvorfor Morgan gjorde dette, dro s\xc3\xa5 Christopher og hans s\xc3\xb8nn til England, til lord Lathingham, dronningens minister. Han fortalte dem at Morgan var datteren til jarl Thomas av Gatwick \xe2\x80\x93 mannen som hadde fors\xc3\xb8kt \xc3\xa5 f\xc3\xa5 Paracelsus drept, og som Christopher trodde han hadde drept._NEWLINE_Da Christopher og hans s\xc3\xb8nn ankom Gatwick ble de mottatt av Morgan. Idet Christopher slo k\xc3\xa5rden ut av Morgans hender, ble en luke i gulvet \xc3\xa5pna, og han falt ned i den. Da han klatret opp, var jarlen der. Jarlen var lam, og satt i ei kasse med hjul, og hadde en pistol i hver h\xc3\xa5nd. Da han fortalte Christopher at hans datter var oppdratt med ett m\xc3\xa5l for \xc3\xb8yet \xe2\x80\x93 \xc3\xa5 f\xc3\xa5 hevn over Hevneren \xe2\x80\x93 forsto Morgan hvor feil hun hadde tatt, og idet Thomas pr\xc3\xb8vde \xc3\xa5 skyte Christophers s\xc3\xb8nn, kastet hun seg foran og blei truffet i stedet for ham. Hevneren skj\xc3\xb8v s\xc3\xa5 Thomas ut av borgen og ned i vollgraven, hvor han m\xc3\xb8ter sin skjebne.\n_START_SECTION_\nDuell mot Henri d'Auvergne\n_START_PARAGRAPH_\nSenere i 1565 m\xc3\xb8tte Christopher og s\xc3\xb8nn, som var i Firence, en mann som presenterte seg som Henri. Henri ga dem et brev som var adressert dogen i Venezia, og var fra stormesteren av Johannitterordenen p\xc3\xa5 Malta. I brevet ble det spurt om hjelp i et forest\xc3\xa5ende angrep p\xc3\xa5 Malta fra Suleiman av Tyrkia._NEWLINE_Brevet hadde egentlig v\xc3\xa6rt adressert Henrik III av Frankrike, men Henrik hadde nekta \xc3\xa5 hjelpe fordi han hadde en avtale med Suleiman. Henri d'Auvergnes mor hadde f\xc3\xa5tt tak i brevet, og omadressert det til \xc3\xa5 g\xc3\xa5 til dogen i Venezia, slik at Henri hadde et p\xc3\xa5skudd for \xc3\xa5 f\xc3\xa5 Christopher med dit. Christopher og Henri drar videre til Venezia, men Christophers s\xc3\xb8nn ble sendt direkte til Malta for \xc3\xa5 informere stormesteren om at brevet var p\xc3\xa5 vei._NEWLINE_Da Christopher og Henri var vel fremme i Venezia, leverte Christopher brevet til dogen. Etter audiensen ble imidlertid Henri igjen, og advarte dogen mot \xc3\xa5 hjelpe johannitterne, fordi han hadde informasjon om at tyrkernes h\xc3\xa6r var langt sterkere enn johannitternes, og at det ville v\xc3\xa6re f\xc3\xa5 som kom til johannitternes unnsetning. Han vil ha en gjentjeneste for \xc3\xa5 ha advart dogen, og det er hans hjelp i renvaskingen av Henris fars navn._NEWLINE_Dagen etter utfordret Henri Christopher til duell, og fortalte ham hans fulle navn, og at han ville hevne sin far. Duellen ble holdt p\xc3\xa5 en kanal, p\xc3\xa5 en bjelke lagt mellom to gondoler. I duellen falt Henri i vannet, og siden han ikke kunne sv\xc3\xb8mme, hoppet Christopher etter for \xc3\xa5 redde livet hans. Trygt i land, takket Henri for at Christopher reddet livet hans, men sier at det ikke gj\xc3\xb8r noen forskjell. Han angrep s\xc3\xa5 Christopher bakfra, men ble m\xc3\xb8tt av et jerngrep som vred kniven ut av h\xc3\xa5nda hans. Publikummet ropte til Christopher at han skulle drepe Henri, men Christopher nektet, fordi han ikke bar noe nag til Henri.\n_START_SECTION_\nI fangenskap\n_START_PARAGRAPH_\nAt Christopher nektet \xc3\xa5 drepe Henri, gjorde dogen av Venezia sint, og han kastet dem begge i fengsel. Christopher satt fengslet i flere m\xc3\xa5neder, og ble sluppet fri i mai, fordi dogen hadde funnet ut at brevet han leverte dogen var falskt, og at det hele hadde v\xc3\xa6rt en felle. Friheten var imidlertid ikke lang, for dogen hadde h\xc3\xb8rt om Christophers tidligere m\xc3\xb8te med Suleiman, og sendte Christopher til Suleiman som et \xc2\xabtegn p\xc3\xa5 godvilje\xc2\xbb fra Venezias side._NEWLINE_I fengselet hadde Christopher f\xc3\xa5tt en sykdom som hadde gjort ham blind. Han blei utlevert til Suleiman etter en lang og t\xc3\xa6rende sj\xc3\xb8reise, og da han kom fram hadde Suleiman p\xc3\xb8nsket ut hvordan Christopher skulle d\xc3\xb8. Han blei lenka til et kors p\xc3\xa5 taket av Suleimans harem, for \xc3\xa5 steke i hjel. Uten at Suleiman fikk vite det, fikk Christopher imidlertid vann og mat av haremskvinnene, fordi de ikke likte Suleiman, og ikke syntes Christopher fortjente den behandlingen han fikk._NEWLINE_Christophers s\xc3\xb8nn hadde i mellomtiden reddet ei jente fra \xc3\xa5 bli voldtatt i Venezia, og som takk ville hennes far, som var sirkusdirekt\xc3\xb8r, hjelpe ham med \xc3\xa5 finne hans far. Takket v\xc3\xa6re venner av ham, fant de Henri d'Auvergne i Venezia, som hadde blitt i Venezia i h\xc3\xa5p om \xc3\xa5 kunne hjelpe Christopher. De fant ut hvor Christopher hadde blitt f\xc3\xb8rt, og sirkusdirekt\xc3\xb8ren la en plan for hvordan de skulle f\xc3\xa5 ham tilbake._NEWLINE_Suleiman var dyreinteressert, s\xc3\xa5 sirkusdirekt\xc3\xb8ren og den unge Christopher dro til Konstantinopel med noen geparder sirkuset hadde. Ved hjelp av kvinnelig sjarm og vin kom de seg forbi vakta til haremtaket, og fant Christopher. Han var medtatt, men i live. Beppo, en dverg fra sirkuset, dirket opp l\xc3\xa5sene som bandt fast Christopher, og s\xc3\xa5 la de et skjelett der i stedet. Da Suleiman s\xc3\xa5 fant det, trodde han at Christopher hadde d\xc3\xb8dd i l\xc3\xb8pet av natten og blitt spist opp av gribber._NEWLINE_De tok s\xc3\xa5 Christopher med p\xc3\xa5 en b\xc3\xa5t, og seilte til Pireus n\xc3\xa6r Aten. Der tok de ham til en lege i et kloster, som Henri d'Auvergne anbefalte. Etter ei uke var Christopher frisk igjen, og de tok til reisa til Malta, som var under angrep fra tyrkerne.\n_START_SECTION_\nStrid p\xc3\xa5 Malta\n_START_PARAGRAPH_\nTyrkernes angrep p\xc3\xa5 Malta var i sin sluttfase, og johannitterridderne var i ferd med \xc3\xa5 gi opp. Stormesteren fortalte Christopher at de trodde han var d\xc3\xb8d, fordi de hadde f\xc3\xa5tt en hodeskalle fra Suleiman noen dager tidligere, som han hadde sagt tilh\xc3\xb8rte Christopher._NEWLINE_Christopher hadde ved sin ankomst f\xc3\xa5tt vite at Don Garcia, visekonge av Sicilia, hadde ankommet med 10\xc2\xa0000\xc2\xa0mann. Stormesteren var imidlertid redd hjelpen kom for sent, og var for liten. Men Christopher la en plan; han skrev et brev til Pasha, tyrkernes feltkommandant, hvor det sto at han var i live, og at Don Garcia hadde ankommet med 16\xc2\xa0000\xc2\xa0mann. Dette brevet gjorde at tyrkerne ble nerv\xc3\xb8se, og gjorde klart til angrep samme natt._NEWLINE_Imens hadde Christopher og johannitterriddere fjernet deler av muren, og slo ut mot et tyrkisk beleiringst\xc3\xa5rn som sto klart til \xc3\xa5 innta byen. Tyrkerne flyktet fra det de trodde var en d\xc3\xb8d mann. Da de kom tilbake med forsterkninger, ble det kamp, og Christopher ble s\xc3\xa5ret av et sverd som kom inn gjennom rustningen._NEWLINE_Samtidig hadde imidlertid Pashas speidere kommet med nytt om at Don Garcia hadde kommet i land med flere tusen mann. Pasha mente det var Allahs vilje at de ikke skulle seire, og de bl\xc3\xa5ste til retrett._NEWLINE_Christopher fikk legehjelp for sitt s\xc3\xa5r, og svevde mellom liv og d\xc3\xb8d i flere uker. Da han ble frisk nok til \xc3\xa5 reise ble han hyllet av folket, og kunne f\xc3\xa5 hva bel\xc3\xb8nning han ville. Han hadde bare ett \xc3\xb8nske, og det var at grev Emile d'Auvergne skulle f\xc3\xa5 oppreisning, og at hans s\xc3\xb8nn Henri skulle bli sl\xc3\xa5tt til ridder._NEWLINE_Den lange reisen hjem til Bengal tok imidlertid p\xc3\xa5 den fortsatt skadde mannen, og i februar 1566 kom han hjem. Da var han s\xc3\xa5 medtatt at hans d\xc3\xb8d var forest\xc3\xa5ende, og han fikk sin s\xc3\xb8nn til \xc3\xa5 sverge eden for \xc3\xa5 bli det andre Fantomet, f\xc3\xb8r han selv, det f\xc3\xb8rste Fantomet og ridder av Johannitterordenen, gikk bort."